กองทุนฟื้นฟูเงินหนาตุน4หมื่นล.ไว้จ่ายหนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — กองทุนฟื้นฟูฯ พร้อมกำเงิน 4 หมื่นล้าน ไว้ไถ่ถอนพันธบัตรในปลายเดือนนี้ หลังมีรายได้จากการเฉลี่ยทรัพย์มากขึ้น
นางทองอุไร ลิ้มปิติ ผู้ช่วยผู้ว่าการ สายจัดการกองทุน ธนาคารแห่งประเทศไทย (ธปท.) และผู้จัดการกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) เปิดเผยว่า ขณะนี้การหารายได้เข้ากองทุนฟื้นฟูฯ เริ่มดีขึ้น เพราะมีรายได้จากการเฉลี่ยทรัพย์ในฐานะเจ้าหนี้กับกองบังคับคดี และการทยอยขายทรัพย์สินที่ถือไว้ ทำให้ขณะนี้กองทุนฟื้นฟูฯ มีเงินเพียงพอที่จะไถ่ถอนพันธบัตรที่จะครบกำหนดในปลายเดือนนี้ 3.1 หมื่นล้านบาทแล้ว 
นอกจากนี้ ยังเหลือเงินสดอีกประมาณ 1 หมื่นล้านบาท เพื่อเป็นทุนสะสมไว้สำหรับไถ่ถอนพันธบัตรวงเงิน 3 หมื่นล้านบาท ที่จะครบกำหนดในปีหน้าอีกด้วย 
“การไถ่ถอนพันธบัตรในปีหน้าที่ขาดเงินอยู่อีก 2 หมื่นล้านบาทนั้น มั่นใจว่าจะหาเงินมาไถ่ถอนได้ครบทั้งจำนวน เพราะแหล่งรายได้สามารถทำเงินได้ดี โดยเฉพาะรายได้จากการเฉลี่ยทรัพย์จากกรมบังคับคดีมีเข้ามามากขึ้น” นางทองอุไร กล่าว 
สำหรับการประมูลที่ดิน ต.รัษฎา (สั้นใน) อ.เมือง จ.ภูเก็ต จำนวน 46 ไร่ อยู่ระหว่างการเปิดประมูล ยื่นซองเสนอราคาได้ในวันที่ 24 พ.ย.นี้